《声声慢 题生香馆主人茶烟煮梦图》
清代·杨芳灿

梨云欲堕，蕉雨才停，微烟低袅湘竹。梦境迷离，响听瓶笙相续。

文窗绡帷半卷，漾溶溶、翠痕如縠。诗魂悄，定应吟遍，万山凉绿。

更著一庭花气，约几缕炉薰，暖香浮屋。徬佛天风，吹度碧城阑曲。

惺忪慧心易警，正鹦鹉、帘钩催觉。扶倦起，瀹灵芽、嫩汤初熟。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。